Koordinatės: 54°23′40″š. pl. 23°53′53″r. ilg.﻿ / ﻿54.394357°š. pl. 23.898051°r. ilg.﻿ / 54.394357; 23.898051

|  |
| --- |
| **Kurnėnų Lauryno Radziukyno mokykla** |
| [[Vaizdas:|Kurnėnų Lauryno Radziukyno mokykla herbas|center|100px]] |
| Kurnėnų Lauryno Radziukyno mokykla |
| **Adresas** | Draugystės g. 2, KurnėnaiAlytaus raj. |
| **Direktorius(-ė)** |  |
| **Mokinių skaičius** |  |
| **Įkūrimo data** | 1936 m. |
| **Uždarymo data** | 2008 m. |
| **Išleista laidų** |  |
| **Pedagogų skaičius** |  |

Iš kiemo pusės
**Kurnėnų Lauryno Radziukyno mokykla** – veikusi bendrojo lavinimo mokykla Kurnėnų kaime, Alytaus rajone. Mokyklos pastatai stūkso netoli kelio  **131**  Alytus–Simnas–Kalvarija , tarp Luksnėnų ežero ir Aniškio miško. Buvusios švietimo įstaigos juridinio asmens kodas: 190238333.

Mokyklos statybą tarpukaryje finansavo kraštietis Amerikos lietuvis Laurynas Radziukynas (1880-1966). Kurnėnų mokyklos statinių kompleksas 1993 m. įrašytas į Nekilnojamųjų kultūros vertybių registrą.

Istorija
--------

Mokyklos statyba pradėta 1934 m. po dvejų metų, 1936 m. mokykla pastatyta. Spalio mėnesį pamokas pradėjo lankyti 51 mokinys. Visus statybos darbus finansavo čia gimęs ir augęs L. Radziukynas. Jis paaukojo 160 tūkst. litų, apskrities valdyba pridėjo 11 tūks. Statybinės medžiagos, mokykliniai suolai, lentos, stiklai langams buvo atvežti iš Čikagos, kur gyveno L. Radziukynas. Statybinė medžiaga ir inventorius buvo gabenami iš Čikagos į Niujorką, iš Niujorko plukdomi į Klaipėdą. Už atplukdytą krovinį reikėjo sumokėti 41 tūkst. litų muito mokestį. iš čia į Alytų atvežta traukiniais, toliau į Kurnėnus – arklių traukiamais vežimais. Buvo atgabenti suolai, durys, langai, parketas, radiatoriai, čiaupai. Plytas ir čerpes pirko Marijampolėje. Tais laikais mokykla buvo pakankamai moderni, jos galėjo pavydėti miestų mokiniai. Teritorijoje įrengtas artezinis gręžinys, vėjo jėgainė–siurblys. Vėjo jėgainė buvo naudojama pumpuoti vandeniui iš 97,3 m gylio artezinio gręžinio į rezervuarą vandens bokšte (vėjo variklis veikė iki 1975 m.). Mokykla turėjo centrinį šildymą ir biologiniu būdu tvarkomą kanalizaciją. Taip pat buvo dušas, sporto salė, parketu išklotos grindys.

Pagal L.Radziukyno projektą visus darbus atliko Balkūnų kaimo meistrai. Lietuvos herbo Vyčio mokyklos bokšte autorius dailininkas keramikas Vytautas Brazdžius (1897-1968), statybos darbams vadovavo architektas Pranas Medziukas, medžio darbams – Vladas Leščinskas. 

Pirmuoju mokyklos direktoriumi iki 1957 m. buvo Motiejus Ražanskas (1896–1981), sutvarkęs ir apželdinęs aplinką. Ilgametė Kurnėnų mokyklos direktorė, vėliau direktoriaus pavaduotoja kraštotyros darbui, Antanina Urmanavičienė 1996 m. sukūrė žodžius mokyklos himnui „Odė mokyklai" (muz. J. Karpavičiaus), išleido knygelę „Kurnėnų Lauryno Radziukyno mokyklai – 60".

1988 m. rugpjūčio 23 d. atidengtas ir restauruotas sovietmečiu užtinkuotas Vytis mokyklos bokšte. Mokykla gyvavo iki 2008 m. Sovietmečiu veikė kaip aštuonmetė mokykla, vėliau Kurnėnų Lauryno Radziukyno pagrindinė mokykla, Santaikos pagrindinės mokyklos Kurnėnų Lauryno Radziukyno skyrius, Santaikos pagrindinės mokyklos Luksnėnų pradinio ugdymo skyrius. 

Mokyklos ir jai priklausančiuose pastatuose 2009 m. planuota įrengti viešąją turizmo infrastruktūrą, pritaikyti kultūros paveldo pastatą ekspozicijoms rengti. Lėšų buvo numatoma gauti per tikslinę Lietuvos ir Lenkijos bendradarbiavimo per sieną programą. 2014 m. duomenimis, mokykla stūksojo apleista. 2019 m. mokykla pradėta restauruoti. 2020 m. rudenį mokykla baigta remontuoti, pritaikyta lankymui.

Direktoriai
-----------

* Motiejus Ražanskas, 1936–1957 m.
* Antanina Urmanavičienė

Šaltiniai
---------

1. ↑  Išregistruota švietimo ir mokslo institucija „Alytaus rajono savivaldybės Kurnėnų Lauryno Radziukyno pradinė mokykla" *aikos.smm.lt*
2. ↑  „Mokykla". Lietuvos Respublikos kultūros vertybių registras.
3. ↑  Alytaus krašto etnokultūra. Antanina Urmanavičienė *alytus.rvb.lt*
4. ↑  Dėl Kurnėnų mokyklos remonto
5. ↑  Alytaus rajono savivaldybės informacija (2019-06-27). „Alytaus rajono Kurnėnų mokykla prikeliama antram gyvenimui". alytusplius.lt. Nuoroda tikrinta 2019-07-10.
6. ↑  Unikali Alytaus rajono mokykla prikelta naujam gyvenimui *dainavoszodis.lt*
7. ↑  Amerika Alytaus rajone – prikelta ypatinga Kurnėnų mokykla tęsia istoriją (renginių programa) *danielius.net*

Nuorodos
--------

* Kurnėnų mokyklos pradžia Archyvuota kopija 2014-12-17 iš Wayback Machine projekto.
* Alytaus krašto lankytinos vietos
* Kurnėnų Lauryno Radziukyno mokyklos draugija *facebook.com*